Rasmus Takaluoman katoamistapaus

Rasmus Takaluoma (s. 5. tammikuuta 2006) oli suomalainen poika, joka katosi vuoden 2022 marraskuun 11. ja 12. päivien välisenä yönä Lapualla. 29. syyskuuta 2023 Kauhavalta löydettiin ihmisen jäänteitä, jotka myöhemmin vahvistuivat kuuluneen Takaluomalle. Poliisi ei epäile asiassa rikosta.

Tapahtumien kulku 
Takaluoma vietti iltaa hotelli-ravintola Lapuahovissa, jonka pihalta katoaminen tapahtui. Hänet poistettiin ravintolasta yhden aikaan yöllä käsirysyn seurauksena. Käsirysyyn oli osallistunut vapaa-aikaa ravintolassa viettänyt paikallinen poliisi. Takaluoma pyysi kymmenen minuuttia ravintolasta poistamisen jälkeen pääsyä takaisin ravintolaan, mutta pääsy kiellettiin. Käsirysyä alettiin tutkia pahoinpitelynä, jonka tekijöiksi epäillyiksi joutuivat sekä käsirysyssä ollut poliisi että sittemmin kadonnut Takaluoma. Aluksi poliisi ei saanut pyytämiään valvontakameratodisteita ravintolaillan tapahtumista. Videotallenteen haltija väitti poliisille, ettei videota ole olemassa. Poliisi aloitti asiassa tutkinnan niskoittelusta poliisia vastaan. Hotelli-ravintola Lapuahovin yrittäjä kertoi olevansa niskoittelusta epäillyksi joutunut henkilö. Tallenteen sisällöstä levisi sittemmin poliisimieheen kohdistuneen halventavan ilmauksen sisältänyt video, jonka tiimoilta kyseinen poliisi teki Takaluoman vanhemmista rikosilmoituksen kunnianloukkauksesta. Näyttöä vanhempien syyllisyydestä ei ollut, vaan asiassa tehtiin syyttämättäjättämispäätös. Lapuahovin yrittäjää vastaan nostettiin elokuussa 2023 syyte niskoittelusta poliisia vastaan.

Silminnäkijähavaintoja Takaluomasta tehtiin vielä ravintolan ulkopuolella, jossa hänen on kerrottu kulkeneen pihan poikki kohti toista korttelia. Takaluomaa on etsitty Lapuan keskustan alueelta, Lapuanjoesta ja myös Kauhavan puolelta. Etsinnöissä ovat olleet mukana vapaaehtoiset. Katoamistapausta ei ole tutkittu rikoksena.

3. heinäkuuta 2023 Poliisi ilmoitti Rasmus Takaluoman katoamisen tutkinnan siirtymisen Keskusrikospoliisille. Keskusrikospoliisin tutkinnanjohtaja, rikoskomisario Juha Nappari Pohjanmaan poliisilaitokselta, ilmoitti, ettei henkeen tai terveyteen kohdistunutta rikosta ole pystytty sulkemaan pois.

Kolmekymppinen nainen, joka oli Facebookissa syyttänyt Takaluoman kanssa nujakoinutta poliisia katoamisesta, tuomittiin heinäkuussa 2023 kunnianloukkauksesta 30 päiväsakkoon ja maksamaan korvauksia uhriksi joutuneelle poliisille 1 500 euroa.

30. syyskuuta 2023 poliisi julkaisi tiedotteen, jossa Kauhavalla Lapuanjoen varresta kerrotaan löytyneen ihmisen jäänteitä päivää aiemmin 29. syyskuuta. Poliisin selvitysten mukaan vainaja on suurella todennäköisyydellä Takaluoma, mutta asiaa ei vielä tuolloin vahvistettu. Vainajan löysi sivullinen kansalainen. Vainaja tunnistettiin myöhemmin Rasmus Takaluomaksi. Poliisi ei epäile katoamiseen liittyvän rikosta, vaan selvittää kuoleman syytä.

Tapahtumat aikajärjestyksessä 
 12. marraskuuta 2022 Takaluoma poistetaan baarista ja hän lähtee paikalta kävellen
 13. marraskuuta 2022 Takaluoma ilmoitetaan kadonneeksi.
 21. marraskuuta 2022 poliisi tiedottaa katoamisesta
 28. marraskuuta 2022 maastoetsinnät
 1. joulukuuta 2022 poliisi päättää etsinnät tuloksettomina
 9. joulukuuta 2022 valtakunnansyyttäjä aloittaa esitutkinnan Takaluoman ja poliisimiehen välisestä nujakoinnista
 17. maaliskuuta 2023 poliisi kertoo saaneensa yli 500 vihjettä
 23. huhtikuuta 2023 vapaaehtoiset etsivät Takaluomaa, tuloksettomat
 6. toukokuuta 2023 Vapaaehtoinen pelastuspalvelu ja poliisi järjestävät etsinnät, tuloksettomat
 16. toukokuuta 2023 poliisi tiedottaa tutkivansa niskoittelua poliisia vastaan
 24. toukokuuta 2023 poliisi etsii Takaluomaa, myös veneitä ja koiria käytössä
 3. heinäkuuta 2023 tutkinta siirtyy Keskusrikospoliisille (KRP)
 7. elokuuta 2023 hotelliyrittäjää vastaan nostettu syyte niskoittelusta
 28. elokuuta 2023 KRP etsii Takaluomaa Lapuanjoesta viikon
 7. syyskuuta 2023 poliisi ilmoittaa, että sillä on vielä tutkimattomia videotallenteita
 29. syyskuuta 2023 sivullinen löytää Kauhavalta Lapuanjoen varresta ihmisen jäänteitä
 30. syyskuuta 2023 poliisi tiedottaa Kauhavalta löydetyn vainajan olevan suurella todennäköisyydellä Takaluoma
 9. lokakuuta 2023 poliisi sai virallisen vahvistuksen siitä, että jäänteet ovat Takaluoman.

Lähteet 

Suomalaiset katoamistapaukset
Lapuan historia
2022
Suomi 2020-luvulla